《次韵子由绩溪病起被召寄王定国》
宋代·黄庭坚

种萱盈九畹，苏子忧国病。
炎蒸卧百战，山立有余劲。
斯人廊庙器，不合从远屏。
江湖摇归心，毛发侵老境。
艰难喜归来，如晴月生岭。
仍怀阻归舟，风水蛟鳄横。
补衮谏官能，用儒吾道盛。
上书诋平津，蠹藁初记省。
至今民社计，非事颊舌竞。
方来立本朝，献纳继晨暝。
人材包新旧，王度济宽猛。
必开曲突谋，满慰倾耳听。
斯文吕与张，泉下亦苏醒。
天聪四门辟，国势九鼎定。
身得遭太平，分甘守闲冷。
天津十年面，想见颀而整。
何时及国门，休暇过煮茗。
烧灯留夜语，鸿雁看对影。
但恐张罗地，颇复多造请。
维此礼部公，寒泉甃旧井。
谪去久羸瓶，召还汲修绠。
太任决斋宫，陛下天统庆。
日月进亨衢，经纬寒耿耿。
西走已和戎，南迁无哀郢。
谁言两逐臣，朝辔天街并。
王子窜炎洲，万死保躯命。
还家颊故红，信亦抱渊静。
税屋待车音，扫门亲帚柄。
行当怀书传，载酒求是正。
端如尝橄榄，苦过味方永。

作者简介：黄庭坚（1045.8.9-1105.5.24），字鲁直，号山谷道人，晚号涪翁，洪州分宁（今江西省九江市修水县）人，北宋著名文学家、书法家，为盛极一时的江西诗派开山之祖，与杜甫、陈师道和陈与义素有“一祖三宗”（黄庭坚为其中一宗）之称。与张耒、晁补之、秦观都游学于苏轼门下，合称为“苏门四学士”。生前与苏轼齐名，世称“苏黄”。著有《山谷词》，且黄庭坚书法亦能独树一格，为“宋四家”之一。